# Tour Iliz va Farrez

(D’an aotr. Th . Siou, person e Poullan.)
* Tour Iliz va farrez a weler o sevel
* Splamm, moan ebarz an ear, adreist ar gwez huel.
* Ma ’z eo du an amzer, an tour gant e liou gwenn
* A droc’h ar vogeden, evel eur stereden
* A lugern splammoc’h c’hoaz pa vez tenval an noz.
* Ha bez eman an heol o skuilha e vennoz ?
* Neuze, war beg an tour ar groaz a lintr dispar.
* Ar groaz, merk ar c’hristen, huel diouz an douar
* Zo bet aze pignet evit beza, diouz pell,
* Gwelet gant pephini o sevel en dremwell.
* Ar groaz a ziskennas Doue beteg an den,
* A c’hell pignat an den beteg Doue zoken
* Evel eur skoulm santel ema kroaz Hor Zalver
* Etre Doue ha ni, Kroaz, fizianz ar pec’her,
* Hirio ni ho salud, o kroaz errez a beoc’h !
* En tour, en traon d’ar groaz, eun hanter izeloc’h,
* Ema kambr ar c’hleier, a zo daou gloc’h enni,
* Anavezet o mouez aman gant pephini…
* — « Savit da labourat », eme d’eomp ar c’hleier
* Bep mintin, « ha buan kerzit d’ho parkeier ;
* Arabad adreist-oll dizonjal ho pedenn ! »
* Kreizde ! Brevet hor c’horf dindan al labour denn :
* — « Ehan ! eme ar c’hloc’h ; diskuizit, bugale,
* Kerzit da glask ho mern, mez en-dro hep dale ! »
* Duze pell en dizwell pa vez an heol ruz-tan
* O tiskenn er mor doun a-drenv an dero koz,
* Diveza galv ar c’hloc’h a lavar d’eomp : « Ehan !
* » Poaniet ho peus awalc’h diouz ar mintin d’an noz.
* » Doue ne c’houlenn ket gant e grouadurien,
* » Labour dreist o galloud. Breman, labourerien,
* » Distroït oll d’ar gear da glask penn euz ho koan,
* » Hag evit diskuiza warlerc’h eun devez poan !
* » O labourer-douar, ar greun hadet ganid
* » A zidenvo buan, hag a reio kelvid
* » En da bark, a c’hlazo dindan gliz ha tomder ;
* » Hag oc’h eosti d’an hanv, en desped d’az skuizder,
* » Da galon a drido ; rak d’alc’hmad da labour
* » A vezo diwallet eneb d’az enebour
* » Gant elez da Grouer bepred madelezuz :
* » ’Vit e drugarekât, lavar an Anjeluz ! »
* … Hag epad ma klevomp ar c’hloc’h o son lirzin,
* E lavaromp « Ave », stouet war hon daoulin.
* Ha setu ni d’ar gear goude teuler eur zell
* War goantiri dispar hor Mam-Vro Breiz-Izel,
* Epad ma pign al loar, didrouz, mesk ar stered,
* Evel eur Rouanez gant he strollad floc’hed.
* — « Hirio, pa zonez drant, kloc’h, petra ’lavarez ?
* » Klevout a reomp da vouez o c’hervel ar barrez ! »
* — « Hirio, parresioniz, eo digouezet ar zul,
* » An deiz ma skuilh Doue grasou puilh, hep muzul,
* » An deiz ma c’hourc’hemenn d’an oll mont d’an Iliz !
* » D’ar zul e sonan sard, evel em yaouankiz ;
* » Va c’halon arm a drid p’ho kwelan kristenien,
* » En desped d’an domder, pe daoust d’an amzer yen,
* » O tiredet oll aman d’an oferen-bred,
* » Ha p’ho kwelan, goude, daoulinet er vered
* » Evit pedi Doue da gemeret truez
* » Ouz ho tud tremenet, ouz Anaon ar barrez !
* » Keit ha ma kendalc’hoc’h da zont oll d’an Iliz,
* » E sonin laouen-braz, bep sul, Breiz-Izelliz ! »
* — « Kloc’h va farrez, lavar, petra zo a nevez ? »
* — « Eur bugel badezet a zo deut d’ar vuez,
* » Hag e fell d’in kana da zeiz ginievelez
* » Eur bugel da Zoue hag eur breur d’an Elez ! »
* — « Kleier, c’houi ’zon laouen, perak an dra-ze ’ta ? »
* — « En e galonig glan, evit ar wech kenta,
* » Eur bugel en deiz-man en deus digemeret
* » Korf ha gwad e Zalver ! » — « Petra zo tremenet
* » Hirio ? »
* — « Daou zen yaouank o deus touet gant le
* » D’en em garet dalc’hmad an eil hag egile ! »
* — « Ha perak bep eil tro, kleier, e sonit kaon ? »
* » Pedit, rak eur c’hristen a zo eat d’an Anaon ! »
* Ah ! Tourik va farrez, pegement da garan !…
* Evel ar martolod a glask sked an tour-tan
* Da veachi, d’an noz, War ar moriou treitour,
* E klaskan ac’hanout war ar meaziou, va zour !
* Ouzpenn mar tigasez an envor da bep den,
* Tour, euz ar Baradoz, Bro wirion ar c’hristen,
* Ez oud eun ere krenv etre tud eur barrez ;
* Pep kalon a lar d’id : « karantez, trugarez ! »
Yvon CROQ,
« Eostik Kerinek. »